Isaías unay guelgashgannölami sunyag jircacho Juan Bautista puriptin Judea provinciapita y Jerusalenpita asca runacuna pay cashgan cagman aywayargan wilacushganta wiyayänanpä.
Chäyaptinmi paycunata nergan:
“Tayta Diosninsi perdonayäshunayquipä jusalicuyashgayquita cacharir bautizacuyay.”
Juan Bautista wilacushganta chasquicurmi runacuna tantyacuyargan jusayog cayashganta.
Saymi Tayta Diosta perdonta manacuyaptin Jordán mayucho paycunata Juan bautizargan.
Juan Bautistapa mödanan cargan camëllupa milwanpita awashmi.
Wachcunpis cargan camëllo garapita rurashmi.
Chucluscunata y tinyagpa mishquinta micularmi pay purergan.
Juan Bautista wilacorgan:
“Chämonganami nogapita más munayyog cag runa.
Nogaga manami payno munayyogsu cä.
Nogaga yaculawanmi gamcunata bautizä.
Paymi isanga Santu Espirituwan bautizayäshunquipä.”
Saypitanami Galilea provinciacho cag Nazaret marcapita Jesús chargan Juan bautizaycashgan cagman.
Chaycuptinmi paytapis Jordán mayucho Juan bautizargan.
Yacupita sharcurcurmi Jesús ricargan ciëlo quichacascamuptin Santu Espíritu palomano payman uraycämogta.
Saymi ciëlupita wiyacämorgan Tayta Dios cayno nimushgan:
“Gamga cuyay surëmi canqui.
Noga munashgäno lapanta cumpliptiquimi cushish caycä.”